
JENS STOLTENBERG

PÅ MIN VAKT

Å LEDE NATO I KRIGSTID

I samarbeid med Per Anders Madsen

Til Ingrid


På min vakt handler om mine ti år som generalsekretær

i Nato fra 2014 til 2024.

Gjengivelser av hendelser og dialog er basert på offentlig kjent

informasjon og egne notater.

Hvordan boka ble til, utdypes i et eget kapittel bakerst.


Prolog

Onsdag 23. februar 2022, litt før klokken 18.00.

Et lett regn falt fra den blygrå himmelen over Brussel. Jeg satt i bilen på vei hjem fra Nato-hovedkvarteret og forberedte meg til en arbeidsmiddag litt senere på kvelden.

Telefonen ringte. Lederen for Natos etterretningsavdeling, David Cattler, ba om en fortrolig samtale. Jeg kunne ikke snakke med ham i bilen, vi måtte vente til jeg kom hjem slik at vi kunne bruke den sikre linjen derfra.

Det var få medarbeidere jeg hadde sett mer til de siste dagene enn Cattler. Han var en kunnskapsrik og velformulert analytiker, dyktig til å formidle komplisert informasjon på en forståelig måte. Det hadde jeg hatt god nytte av de siste månedene.

Vanligvis fikk jeg en fast, ukentlig etterretningsbrief, men slik var det ikke lenger. Nå fikk jeg oppdateringer flere ganger daglig. Dramaet i Russland endret seg time for time.

Noe av det siste jeg hadde fått vite, var at en ny bro var blitt bygget på én natt, bare noen kilometer fra grensen mot den nordøstlige delen av Ukraina. Over 100 taktiske bataljonsgrupper, om lag 150 000 russiske soldater, sto nær grensene i nord, øst og sør. Jagerfly, helikoptre, spesialsoldater, landgangsfartøy, fallskjermtropper, artilleri, luftvern, feltsykehus – alt som trengtes for å gjennomføre en massiv, offensiv militæroperasjon. En stor militærøvelse i Belarus gjorde fronten lengre og varslingstiden kortere. Jeg fikk se kart og bilder som understøttet alt Cattler sa.

På skitur hjemme i Norge eller på sykkeltur langs belgiske landeveier setter jeg ofte telefonen på lydløs og putter den i sekken. Jeg vet at hvis noen må ha tak i meg, får livvaktene mine beskjed og vil alltid komme og varsle meg uansett tid på døgnet og hvor jeg befinner meg. Nå hadde mobilen lyden på hele tiden, også når jeg la meg om kvelden, og dørene ut til gangen og hjemmekontoret sto åpne, slik at jeg kunne høre telefonene med direkte linje til Natos hovedkvarter og Det hvite hus. Hvis jeg våknet om natten, noe jeg ofte gjorde disse ukene, gikk jeg inn på den krypterte Nato-e-posten og så etter nye oppdateringer. Var det ikke det, surfet jeg gjennom noen nettaviser og sjekket siste nytt før jeg prøvde å legge meg til å sove igjen, stadig mer urolig.

Jeg satt i bilen og tenkte på det Cattler hadde fortalt dagen før. Mange av de russiske soldatene var ute av forlegningene sine. De bodde, sov og spiste i stridsvognene og de andre militære kjøretøyene som nå var kjørt ut i terrenget, stadig nærmere grensen.

Soldater kan bo i vognene sine bare noen døgn før de må returnere til leirene for søvn og hvile. Eller starte et angrep.

Tidligere denne onsdagen hadde jeg fått vite at russiske fly var blitt lastet opp med bomber og missiler. Marinefartøy var i posisjon utenfor Odessa.

Så fikk vi vite at de russiske feltsykehusene var blitt forsynt med store mengder blod. Det er ikke vanlig å bringe fram blod til styrkene under øvelser. Blod er ferskvare.

Vladimir Putin hadde i lang tid planlagt en invasjon, det var det ingen tvil om. I flere måneder hadde vi hatt presis etterretning som gjorde oss i stand til å advare mot et angrep. Putins hensikt var å angripe nabolandet. Hvis den russiske krigsmaskinen ble sluppet løs, ville vi få en militær konflikt i Europa som vi ikke hadde sett maken til siden andre verdenskrig. Den ville torpedere den sikkerhetsorden vi har hatt i mange tiår. Men det er alltid mulig å endre en plan eller i det minste utsette å gjennomføre den. Jeg var litt oppgitt over amerikanerne som gikk ut med en dato for når angrepet skulle komme. Ingen krig starter før et angrep faktisk er i gang, før den endelige ordren er gitt. Så inntil soldatene marsjerte og panservognene rullet over grensen, var det i det minste en teoretisk mulighet for at president Putin kunne endre planene sine og la være å angripe.

Klokken var blitt 18.10 da bilen svingte opp foran residensen i Avenue Louise. En sikkerhetsvakt åpnet bildøra. Jeg hilste på vaktene som tok imot meg på fortauet, gikk raskt inn og opp trappa til annen etasje, og svingte til høyre i gangen der familiebilder pryder veggene. Bilder av barna, Ingrid og meg, foreldrene mine Karin og Thorvald som unge, storesøster Camilla som barn og en smilende lillesøster Nini som er blitt dratt opp på scenen midt under en konsert og danser med Bruce Springsteen. Fortsatte inn på hjemmekontoret med det brede skrivebordet, og der den ene veggen er kledd med bøker fra gulv til tak. Vesken, som vanlig stappfull av papirer, dumpet jeg ned i en stol.

Jeg tok telefonen. Etter noen sekunders ventetid var David Cattler på tråden. Han sa: «Generalsekretær, jeg vil du skal vite at beslutningen er tatt. Ordren om angrep er gitt.»

Kapittel 1



En uventet forespørsel

Rommet var halvmørkt. Mannen som satt overfor meg på den andre siden av bordet, hadde fått et stenk av grått i håret. Barack Obama var nettopp blitt 52 år gammel. Han var humørfylt og smilende, og som alltid trakk han personene rundt seg inn i samtalen. Men denne kvelden var alvoret aldri langt unna. Et drøyt halvår inn i sin andre presidentperiode sto Obama midt oppi en internasjonal krise.

Det var onsdag 4. september 2013, og jeg befant meg i Stockholm. Statsminister Fredrik Reinfeldt hadde invitert sine nordiske kolleger til middag med president Obama, som skulle rett videre til St. Petersburg for å møte Vladimir Putin. Vi var samlet i statsministerboligen Sagerska huset i hjertet av Stockholm, med Utenriksdepartementet og Riksdagen blant de nærmeste naboene. I den ærverdige, vakre residensen serverte Reinfeldt svenske spesialiteter som røye og rådyr. Vi satt tett rundt bordet.

Som regel var det mange mennesker rundt Obama, men denne kvelden var vi få, og vi fra Norden kjente hverandre godt fra før. Helle Thorning-Schmidt fra Danmark, Sauli Niinistö fra Finland, Sigmundur Gunnlaugsson fra Island foruten verten Fredrik Reinfeldt og meg selv.

Før middagen fortalte Obama at han hadde sett stuntet fra den norske valgkampen der jeg hadde kledd meg ut som taxisjåfør og kjørte rundt i Oslos gater for å høre hva folk i baksetet egentlig mente. Videoen hadde gått verden over. Han lo godt, fortalte han, særlig da jeg tråkket på bremsen i den tro at det var clutchen. Jeg hadde jo ikke kjørt bil på mange år, og automatgir var jeg helt uvant med. Tonen var vennlig og uformell den lille halvtimen før vi satte oss til bords.

Da var det slutt på småpraten.

Borgerkrigen i Syria raste på tredje året. To uker tidligere hadde president Bashar al-Assad angrepet to forsteder til Damaskus med kjemiske våpen. Bildene rullet over verdens TV-skjermer, mennesker i dødskrampe, barn i fortvilet kamp for å få luft. 1400 mennesker ble drept, blant dem 400 barn. Obama hadde advart al-Assad. Angrep med kjemiske våpen ville få «enorme konsekvenser». Nå mente han at det syriske regimet hadde krysset denne grensen.

Under middagen argumenterte Obama intenst, men balansert for nødvendigheten av å svare militært. Det var ingen lett avgjørelse. Han hadde vært motstander av invasjonen i Irak, som var basert på det som viste seg å være gale etterretningsopplysninger. Men nå var situasjonen en annen, mente han. Bevismaterialet som avslørte at Assad-regimet sto bak, var overveldende.

«Det er ikke jeg, men verdenssamfunnet som har trukket en rød strek», sa han. Et klart flertall av verdens land hadde undertegnet traktaten som forbyr kjemiske våpen. Ved å unnlate å gjøre noe, ville verden gi et signal til alle diktatorer: Å bryte internasjonale traktater får ingen konsekvenser.

«Tillater vi det, så tillater vi også at verden blir et farligere sted. Døra åpnes til skrekkabinettet verden fikk se under første verdenskrig», advarte han.

Men denne kvelden i Stockholm inviterte Obama til å få motforestillinger på bordet. Det finnes ikke alvorligere beslutninger enn å gi ordre om et militært angrep mot et annet land.

Helle Thorning-Schmidt støttet Obama og gikk inn for å bombe Assads militæranlegg. Jeg advarte mot det.

Norge fordømmer bruk av kjemiske våpen like sterkt som USA, understreket jeg. Men bombing ville ikke løse noe. Assad ville fortsatt ha kjemiske våpen, og han ville bli en enda farligere, mindre forutsigbar fiende. I tillegg var det avgjørende for oss at vi manglet et FN-vedtak. Dette var forskjellen mellom Libya og Syria. Før bombingen av Libya i 2011 hadde FNs sikkerhetsråd fattet et vedtak som åpnet for en militær aksjon for å hindre at Muammar al-Gaddafi massakrerte sin egen befolkning. Angrepet mot Gaddafis Libya kan diskuteres, men det var i hvert fall lovlig i henhold til folkeretten. Det er til og med mulig å hevde at det ville ha vært galt ikke å håndheve Libya-vedtaket, ettersom det ville ha undergravd respekten for vedtak i Sikkerhetsrådet.

Obama sa at vi ikke kunne vente på FN i Syria-spørsmålet ettersom Russland helt sikkert ville nedlegge veto i Sikkerhetsrådet, men jeg argumenterte likevel som før Irak-krigen i 2003: «Vi må respektere folkeretten. Krig er forbudt, med mindre det er i selvforsvar eller etter et mandat fra FNs sikkerhetsråd. Militære angrep uten FN-forankring skaper farlig presedens og undergraver en regelbundet verdensorden.»

Alle lyttet høflig, og ingen ble overrasket over det jeg sa. Norge var et land som var tilbakeholdent med å støtte militære aksjoner, spesielt når det ikke forelå FN-vedtak. Denne tradisjonen sto enda sterkere i Sverige, og som forventet argumenterte også Reinfeldt mot bombing.

Etter en stund tok Obama ordet igjen. Han veide mange argumenter for og imot, og vurderingene hans gjorde inntrykk på meg. Det var ikke åpenbart at det riktige bare var å støtte seg til folkerettens forbud. Jeg kom til å tenke på talen han holdt i Rådhuset i Oslo da han mottok Nobels fredspris. Den var en hyllest av freden. Samtidig ga han en sterk begrunnelse for at det også kan være nødvendig å bruke militærmakt for å sikre fred. Det fantes gode argumenter for at det var nødvendig med et militært svar på Assads gassangrep. Og akkurat som jeg ikke var helt sikker på at jeg hadde landet på riktig standpunkt, opplevde jeg at Obama ikke var fremmed for argumentene mot bombing.

Men det var en tid for å diskutere og en tid for å konkludere. Og Obamas konklusjon var klar, argumentene for et militært svar veide tyngst. Assad måtte bombes.

Tankegods og grunnholdninger kan være nokså like. Likevel kan man i vanskelige enkeltsaker ende på motsatte standpunkt.

I ettertid har jeg tenkt at Obama og rådgiverne hans antagelig betraktet meg som en sikkerhetspolitisk due. Typiske toner fra det velmenende, blåøyde Norge. Derfor falt det meg ikke inn at det jeg sa i Stockholm den septemberkvelden, var en søknad om å bli generalsekretær i Nato. Det var jo heller ikke i min villeste fantasi at jeg skulle bli det. Jeg er senere blitt fortalt av Obamas medarbeidere at det trolig var under den middagen i den svenske statsministerboligen jeg fikk jobben. Det Obama visstnok skal ha sett, var at jeg er politiker. En som alltid vil veie for og imot, som vet at man må ta et overordnet ansvar for vedtak som fattes i en demokratisk prosess, og som dypest sett er en pragmatiker. I Nato har man hatt både eksperter, diplomater og politikere i jobben som generalsekretær. Fordelen med en politiker er at det er en person som er vant til å ta initiativ og drive gjennom beslutninger, også når det utløser motstand. Som jeg skulle merke de neste årene, ønsker ikke alle medlemsland en politisk håndverker i denne jobben, en som har en tydelig dagsorden for Nato og hvordan organisasjonen skal utvikles. Men jeg er nokså sikker på at Obama foretrakk det.

Jeg kommer fra en politisk familie. Både moren og faren min var engasjerte sosialdemokrater og medlemmer av Arbeiderpartiet. Samtalene over middagsbordet ble preget av store og små samfunnsspørsmål, og de delte tidlig sine meninger og synspunkter med oss barna.

Da storesøster Camilla, lillesøster Nini og jeg var i tenårene, diskuterte vi mye med foreldrene våre. Vietnamkrigen, selvbestemt abort, likestilling, familiepolitikk, opprustning og miljøproblemer. Hjemmet vårt kunne være som et seminar og mange av vennene våre syntes det var spennende. Camilla og jeg kalte foreldrene våre for Karin og Thorvald, mens Nini kalte dem for mamma og pappa. Hvorfor det ble slik, vet jeg ikke helt. En teori er at vi ble flerspråklige da vi bodde i Beograd som barn, og det enkleste var å bruke fornavn siden det var likt på alle språk.

Hjemme hos Karin og Thorvald var dørene åpne, både for familiemedlemmer og deres og våre venner. Noen bare ble værende, så husstandens faktiske størrelse kunne variere. Thorvald fortalte begeistret at han om morgenen, i helgene, gikk rundt i huset og telte stortær som stakk opp fra tepper og dyner, delte på to, og kokte det riktige antall egg. Så serverte Karin og han frokost, og fikk masse ros somThorvald syntes var helt fortjent. Velstriglet var mitt barndomshjem kanskje ikke alltid. Kjøleskapet var ikke alltid velfylt, og planene for middagen kunne være utydelige. Men det var et hus som levde, det skjedde alltid noe.

Mine foreldre hadde begge politiske karrierer. Thorvald var forsvarsminister, utenriksminister og FN-megler under krigen da Jugoslavia gikk i oppløsning på 1990-tallet. Karin var statssekretær i Handelsdepartementet og Næringsdepartementet, og som byråsjef i det daværende Forbrukerdepartementet tidlig på 1970-tallet hadde hun en nøkkelrolle i utformingen av en moderne familie- og likestillingspolitikk i Norge. Som personer var de ulike. Thorvald var utadvendt og sosial, han elsket å snakke med mennesker, både dem han kjente og dem han ikke kjente. Karin var en mer privat person og ikke særlig glad i offentlig oppmerksomhet. Men den sterke interessen for samfunn og politikk delte de, og det bandt dem sammen.

Thorvald hadde fortalt oss barna om oppbruddet fra et borgerlig familiemiljø med foreldre som stemte på det konservative Høyre, han hadde snakket med oss om hva som førte ham til sosialdemokratiet og Arbeiderpartiet. Gjenreisningsårene på 1950-tallet var avgjørende, da det gjaldt å videreutvikle fellesskapet fra krigsårene. På møter i et av Arbeiderpartiets partilag som venner tok ham med på, opplevde han et samhold som han ikke hadde sett i andre miljøer.

Et par års opphold i USA rundt 1960 gjorde sterkt inntrykk. Klasseforskjellene var store, staten svak og kapitalmakten sterk. Thorvald så at krefter både i Norge og internasjonalt trakk i retning ulikhet og urettferdighet; prinsippet om den sterkestes rett var i ferd med å vinne terreng, og han mente at arbeiderbevegelsen var den viktigste motvekten. Gode venner fra studietiden var knyttet til Arbeiderpartiet, men viktigst var påvirkningen fra Karin. Hun var mer radikal enn ham. Da Thorvald endelig meldte seg inn, i 1963, hadde glideflukten mot Arbeiderpartiet vart så lenge at alle rundt ham trodde han hadde vært partimedlem i årevis.

Både Karin og Thorvald reiste mye på møter og konferanser da jeg var barn. De tok med seg inntrykk og impulser hjem, og det ble naturlig for oss barna å ha egne meninger om alt fra atomvåpen til europeisk samarbeid. Som 13-åring reiste jeg rundt med Thorvald da han drev kampanje for norsk medlemskap i EU, eller EF som det het den gangen. Jeg tror jeg tok Norges nei ved folkeavstemningen i 1972 like tungt som Karin og han. Året etter meldte jeg meg inn i partiets ungdomsorganisasjon AUF. Mitt lokallag, Centrum AUF, hadde 60 medlemmer, men ingen ville være leder, så jeg fikk ledervervet i gave sammen med medlemskortet. Først etter flere måneder skjønte jeg at AUF var i sin dypeste krise noensinne. I kjølvannet av EF-avstemningen hadde Arbeiderpartiet og AUF mistet grepet på de unge. Aktiviteten lå nede, nesten ingen kom på møtene.

Det var en tung start, men mitt kjærlighetsforhold til Arbeiderpartiet og de sosialdemokratiske verdiene var i hvert fall innledet. Det forholdet har fulgt meg gjennom hele livet.

Etter valget 9. september 2013 var jeg ferdig som statsminister. Erna Solberg overtok.

Tre ganger tidligere hadde jeg gått fra regjeringskontorene til Stortinget, for så å komme tilbake i regjering. Nå hadde jeg på følelsen at det ikke ville skje igjen. Jeg hadde vært statsminister i ti år, i toppen av norsk politikk i over 20, medlem av Arbeiderpartiets landsstyre i over 30, og jeg var ganske sikker på at det snart ville være et avsluttet kapittel.

Med Ingrid og noen få andre fortrolige diskuterte jeg veien videre. Ganske raskt ble konklusjonen at jeg ikke ville stille om fire år, men jeg var også opptatt av å fratre som partileder på en ryddig og udramatisk måte. Det måtte skje på landsmøtet i 2015. Hva jeg skulle gjøre etter det, var uvisst.

Men åpenbart var jeg nå en av de avgåtte regjeringssjefene som vestlige ledere snakket om med tanke på internasjonale posisjoner. Jeg fikk signaler om at jeg kunne være aktuell som ny generalsekretær i FN. Ban Ki-moons etterfølger skulle velges i 2016, og jeg hadde angivelig støtte i mange land. Også Russland ville kunne godta meg. Men det var usikkerhet om hva Kina ville mene fordi min regjering nektet å beklage Den Norske Nobelkomités tildeling av fredsprisen til den kinesiske menneskerettsaktivisten Liu Xiaobo i 2010.

Under en hyggelig telefonsamtale jeg hadde med forbundskansler Angela Merkel, nevnte hun nærmest i en bisetning at stillingen som generalsekretær i Nato ville bli ledig, etter danske Anders Fogh Rasmussen som skulle slutte høsten 2014. Jeg svarte verken ja eller nei, og Merkel sa også at det nok var vanskelig å velge to skandinaver etter hverandre. Det talte heller ikke til min fordel at Norge sto utenfor EU. Dette blir ikke aktuelt, tenkte jeg.

I en hilsen fra Obama som ønsket meg lykke til videre, hadde han nederst i brevet føyd til for hånd: «Det har vært en stor glede å arbeide sammen med deg […]. Jeg håper vi får anledning til å samarbeide også i framtiden.» En hyggelig gest, men der og da la jeg ikke mer i det. Det jeg ikke visste, var at nære rådgivere rundt Obama hadde snakket med den tyske forbundskansleren om Nato og meg. De to hadde begynt å legge en plan.

På nyåret 2014 fikk forsvarsminister Ine Eriksen Søreide en forespørsel fra Washington. Amerikanerne ønsket å fremme meg som USAs kandidat til sjefsjobben i Nato. Tyskerne og polakkene var også positive. Var jeg aktuell? Dette var noe annet enn høflige sonderinger, og jeg måtte gå i tenkeboksen.

I begynnelsen snakket jeg bare med mine aller nærmeste, først og fremst med Ingrid. Hun var overrasket og i utgangspunktet skeptisk. Ingrid følte vi hadde levd mer enn lenge nok i offentlighetens søkelys, og så fram til en mer tilbaketrukket tilværelse. De neste jeg snakket med, var faren minThorvald, storesøster Camilla og hennes mann Atle og barna mine. Flere av samtalene fant sted hjemme hos Thorvald på kjøkkenet i Mogens Thorsens gate, hvor Camilla, Nini og jeg i ungdomstiden hadde sittet og diskutert politikk til langt på natt sammen med vennene våre.

Her hadde jeg som barn hørt Karin og Thorvald fortelle om hvordan det var å vokse opp under krigen. Aller mest spennende var det å høre på bestefaren min, Emil Stoltenberg. Han var en fantastisk historiefor-teller, og vi fikk en egen nærhet, bestefar og jeg, et fellesskap bygget på det han opplevde da krigen kom til Norge. Han mante fram bilder av aprildagene i 1940, da han som 40 år gammel kaptein ledet et kompani med vernepliktige 19–20-åringer og oppdraget var å prøve å stanse den tyske framrykkingen gjennom Valdres ved Høljarast bro. Der raste det harde kamper, men de ble etter hvert tvunget til å trekke seg tilbake. Bestefar fikk meg til å føle en stemning preget av kaos og kulde, frykt og forvirring, og der ingenting går slik man har planlagt. Slik krig er.

Thorvald var lunken til Nato-jobben. Han kjente Nato godt gjennom tiår som statssekretær og statsråd i Forsvars- og Utenriksdepartementet, og sannsynligvis var han den nordmannen som hadde vært på flest ministermøter i Nato. Han mente det ville bli vel stille for meg i Brussel. «Hva skjer egentlig i Nato nå for tiden?» spurte han. Jo, det pågikk en stor operasjon i Afghanistan, men der var alliansen på vei ut. Ellers var det lite. Dessuten kjente han sønnen sin. Han trodde ikke jeg ville trives blant generaler og diplomater i Brussel.

«Du er ikke laget for den type jobber», sa Thorvald. Han hadde sett baksiden av Nato, møter som aldri tok slutt, langdryge forhandlinger, tautrekking om ord og formuleringer. Ingrid støttet ham, hun kjenner meg bedre enn noen, og var klar over mine rastløse sider.

Thorvald mente jeg i stedet burde holde døra åpen for et comeback som statsminister i 2017. Å bli i Norge hadde en annen stor oppside, slik han så det, for dermed holdt jeg liv i muligheten for å bli general-sekretær i FN. Det var en tanke han likte svært godt. Thorvald tilhørte en generasjon med enestående tiltro til FN. Han var 13 år da krigen sluttet i 1945, gammel nok til at okkupasjonen og krigshandlingene hadde gjort et uutslettelig inntrykk på ham. FN var organisasjonen der alle verdens land skulle finne sammen i et tillitsfullt samarbeid som gjorde en ny storkrig utenkelig. I hans øyne hadde FNs generalsekretær verdens viktigste tillitsverv.

Selv var jeg i tvil. Selvfølgelig følte jeg meg smigret og beæret, men sant å si hadde jeg aldri hatt noe sterkt ønske om en internasjonal karriere. Ingrid var diplomat og Thorvald hadde arbeidet med utenrikspolitikk hele livet, så dette var deres felt, ikke mitt. Jeg var også usikker på hvor mye makt og handlingsrom lederne for ulike internasjonale organisasjoner egentlig hadde.

Dessuten er jeg økonom. Jeg liker det som er målbart, alt som kan beskrives med tall, tabeller og grafer. Konkrete saker, klare svar. Jeg liker å være med og bygge ting, både oljeplattformer og renseanlegg. Signaler, refleksjoner og prosesser, slike ting som Utenriksdepartementet ofte driver med – jeg blir utålmodig bare ved tanken. Det er ikke noe galt med det, det er bare ikke meg.

Og ikke minst: Jeg er glad i å bo i Norge. Jeg tenkte mye på det å bo borte fra resten av familien. Barna var riktignok voksne og levde sine egne liv, men jeg ville gjerne være så nær dem som mulig. Hvis vi flyttet til utlandet, kom jeg til å savne middagene våre og samværet når de plutselig stakk innom for å låne noe eller slå av en prat, gjerne sammen med venner som også Ingrid og jeg kjente godt. Thorvald var etter hvert blitt en gammel mann, snart 83 år. Han var ganske sprek og selvhjulpen og gikk selv og handlet i Frognerveien. Og han hadde Anja. Filmskaperen Anja Breien hadde kommet inn i Thorvalds liv etter at min mor Karin døde, og var et stort lyspunkt i tilværelsen hans. Thorvald hadde forhåpentlig ennå mange gode år foran seg. Faren hans levde til han ble 98.

Så tenkte jeg på Nini, lillesøsteren min som hadde slitt med rusproblemer i så mange år. Samboeren hennes, Karljohn, døde året før, og Nini var sterkt preget av det. Hun hadde det vanskelig, og Thorvald, Camilla og jeg følte alle et ansvar for å stille opp for henne. Nini og jeg møttes en del, men hyppigst kontakt hadde vi på telefon. Sånn sett spilte det ikke så stor rolle om jeg bodde i Brussel eller Oslo. Jeg ville komme hjem i helger og ferier, og dessuten skulle jeg bo bare fire år i Brussel, kanskje fem. Men disse årene ville jeg ikke lenger være i umiddelbar nærhet om hun skulle trenge meg.

Jeg gjorde kretsen av dem jeg rådførte meg med, større. Holdningene blant venner og bekjente både i og utenfor Arbeiderpartiet varierte fra lunkenhet til klar motstand.

Jeg trodde jeg hadde god tid og kunne vente til våren med å ta en endelig beslutning. Men i begynnelsen av februar fikk jeg plutselig vite at nå måtte jeg bestemme meg. USAville unngå at stillingen som gene-ralsekretær i Nato kunne kobles til hestehandler om fordeling av toppverv i EU etter Europa-valget til våren. Obama skulle møte Frankrikes president François Hollande, og ønsket å kunne si til ham at jeg var USAs kandidat. Da måtte han først vite om jeg var villig til å ta jobben.

Det var jeg.

Langsomt, men sikkert var jeg kommet til at jeg ønsket å bli Natos nye generalsekretær.

Jeg hadde vært vant til å si ja når partiet ba meg om noe – i årevis hadde det vært slik, man tar de partiverv man er ønsket inn i. Nå var det Vestens mektigste ledere som ba om noe. Det er ikke så lett å avslå når personer som Obama og Merkel ber deg gjøre en jobb. Å si nei til dem fordi jeg heller ville bo i Oslo og gå på ski i Nordmarka, ble litt smått.

Men man sier heller ikke ja til en slik jobb bare på grunn av pliktfølelse. I løpet av de ukene jeg hadde gått og tenkt, hadde det vokst fram en dyp, indre motivasjon for å bli Nato-sjef.

Jeg var ikke mer enn 55 år. Tanken på å gå løs på en ny, svær oppgave tiltalte meg. Å sikre freden er det viktigste av alt i internasjonalt arbeid. Hvis krig herjer, kommer man ingen vei med klimakamp, fattigdomsbekjempelse eller økonomisk utvikling. Fred er selve fundamentet for sosial framgang. Og Nato er den viktigste organisasjonen i arbeidet for fred og sikkerhet for nær en milliard mennesker.

Over 60 år hadde gått siden Nato ble etablert. Organisasjonen ble grunnlagt for å sikre et felles forsvar mot det kommunistiske Sovjetunionen, og for å trygge frihet og demokrati i medlemslandene. Samarbeidet i Nato var både politisk og militært. USA, Canada og ti vesteuropeiske land var med fra begynnelsen, men senere hadde en rekke andre land sluttet seg til.

For meg er det et politisk slektskap mellom Nato-samholdet og sosialdemokratiske ideer om at vi får til mer sammen enn hver for oss. Det er et paradoks at det ofte er en forestilling også blant sosialdemokrater at forsvar og sikkerhet er saker som først og fremst tilhører høyresiden. Sannheten er at Nato har hatt bred støtte over hele det politiske landskapet, og sosialdemokratiske partier har historisk vært pådrivere for Nato. Flertallet av de europeiske landene som var med og dannet alliansen, var enten sosialdemokratisk ledet eller hadde betydelig sosialdemokratisk deltagelse i sine regjeringer. Spesielt spilte den britiske Arbeiderparti-regjeringen under Clement Attlees ledelse en avgjørende rolle, men også andre sosialdemokratiske statsministre som Willem Drees i Nederland, Hans Hedtoft i Danmark og Einar Gerhardsen i Norge ga viktige bidrag da Nato ble dannet. I USA var demokraten Harry Truman president, og Louis St. Laurent fra Canadas liberale parti var statsminister i Canada. Begge tilhørte sentrumvenstre i sitt hjemlige politiske landskap.

Jeg hadde jobbet mest med innenrikspolitiske spørsmål som pensjon, forvaltning av oljeinntektene og reform av offentlig sektor. Mitt internasjonale engasjement hadde dreid seg mye om klimaspørsmål og barnehelse. Likevel hadde forsvars- og sikkerhetspolitikk fulgt meg gjennom hele mitt politiske liv. Fra diskusjoner om Nato og atomvåpen i AUF på 1980-tallet til store forsvarsinvesteringer i min tid som stats-minister. Jeg hadde også brukt tid på Norges deltagelse i internasjonale, militære operasjoner i blant annet Afghanistan, Libya og Kosovo.

Jeg tror på sterke institusjoner. Fellesskap der både store og små har en plass rundt bordet, alle blir hørt og lager felles regler som begrenser den sterkestes rett. Grunnleggende sett er det dette vi kaller sivilisasjon. Slik er det i lokalsamfunnet, slik er det på nasjonalt nivå, og slik er det ikke minst internasjonalt. For å hindre krig og urett trengs organisasjoner som bygger på folkeretten og demokratiske prinsipper. Det er i organiserte fellesskap det enkelte lands interesser best blir ivaretatt, særlig de små. Et forpliktende samarbeid mellom USA og Europa er selve pilaren i det fellesskapet vi trenger i forsvars- og sikkerhetspolitikken.

Samme kveld som jeg fikk vite at amerikanerne innen neste morgen måtte ha et svar, satte jeg meg ned sammen med Ingrid. Det ble en lang samtale. Hennes skepsis var ikke borte, men like sterkt som meg tror hun på internasjonalt samarbeid. Sammen bestemte vi oss. Jeg sa ja til å bli Obama og Merkels kandidat til vervet som generalsekretær.

Fra Washington fikk jeg høre at jeg hadde bred støtte fra mange Nato-land, og at jeg selv ikke skulle foreta meg noe. Verdens beste kampanjeleder, Barack Obama, jobber for deg, ble jeg forklart. Det var bare å vente.


Kapittel 2



Taktskifte

«Dette er fantastisk, Jens!»

Thorvald ga meg en varm klem. Den 28. mars hadde USA og Tyskland fått alle allierte til å støtte mitt kandidatur, og jeg ble utnevnt til Natos 13. generalsekretær. Bare noen dager etter benket vi oss rundt kjøkkenbordet til nok en middag i Mogens Thorsens gate.

Da jeg først hadde bestemt meg, støttet Thorvald beslutningen fullt ut. Det eneste som var viktig for ham, var å finne ut hva som var best for meg. Nå var det Nato-prosjektet som gjaldt, ingenting annet. Alle antydninger om at alliansen var gått ut på dato, hadde forstummet.

Nå, tidlig på våren 2014, pågikk dessuten et drama som vekket gamle øst-vest-motsetninger til live, og som igjen økte oppmerksomheten rundt vårt kollektive forsvar.

USA bombet aldri Syria slik Obama hadde gått inn for under middagen hos Reinfeldt i september 2013. I Kongressen var stemningen mot bombing, og Obama tok ikke den politiske belastningen det ville være å gå mot de folkevalgte. I stedet fikk USA og Russland forhandlet fram en avtale om at Syrias kjemiske våpen skulle utleveres og destrueres. Nato og Russland gikk også sammen om å gi militær beskyttelse til skipene som skulle frakte de kjemiske våpnene vekk fra Syria.

Men så kom krisene.

Vinteren 2014 brøt det ut alvorlige opptøyer i Kyiv etter at Ukrainas russiskvennlige president Viktor Janukovitsj hadde nektet å undertegne en samarbeidsavtale med EU. Flere titalls demonstranter ble drept av opprørspolitiet, og regimets brutalitet forsterket krisen. I slutten av februar ble Janukovitsj avsatt av parlamentet og rømte landet. Han søkte tilflukt i Russland. Kort tid etterpå kom meldinger om at noe var i gjære på Krim. Ukrainske militære enheter ble omringet og truet av såkalte små, grønne menn, soldater uten identifikasjonsmerker. Hvor de kom fra, var det liten tvil om. Dette var en russisk okkupasjon. Den 18. mars erklærte Russland at Krim var blitt en del av Den russiske føderasjon.

Noen uker senere gikk separatister til aksjon i flere byer i Donbasregionen helt øst i Ukraina og tok kontroll over store deler av området. Separatistene var styrt og finansiert av Russland og kunne ikke ha operert uten denne støtten. I motsetning til på Krim brøt det i Donbas ut harde kamper mellom ukrainske regjeringssoldater og separatistene.

Sikkerhetssituasjonen i Europa steg på den internasjonale dagsorden. Spenningen økte. Dialogen med Russland opphørte.

Men det var ikke bare i Ukraina det var krise. I Syria og Irak var terrorbevegelsen IS på frammarsj og hadde erobret store landområder. En terrorstat verden aldri hadde sett maken til, ble opprettet nær Natos grenser.

Verden var blitt en annen. Større farer. Mer usikkerhet. Mindre stabilitet.

Vi sto i en situasjon hvor vestlig samhold var blitt viktigere enn på flere tiår. Alt hadde skjedd i løpet av de korte ukene jeg vurderte om jeg skulle være kandidat til Nato-jobben og til slutt fikk den. Selvsagt var jeg spent, men jo vanskeligere den internasjonale situasjonen ble, desto mer tiltrukket ble jeg av tanken på utfordringene som ventet. Jeg ble motivert av det som skjedde denne dramatiske våren.

For å forberede meg fikk jeg kontor i forsvarssjefens kommandantbolig, et vakkert hus nede på Akershus festning. Der konfererte jeg med medarbeiderne mine og Nato-ansatte som kom opp fra Brussel. I løpet av sommeren fikk jeg et stadig klarere bilde av oppgaven jeg sto overfor. Nato var blitt en helt annen organisasjon enn den hadde vært under den kalde krigen. Dype kutt var gjennomført i flere runder. Bemanningen av kommandostrukturen var halvert, og hvert eneste år ble det skåret bort stillinger i den sivile staben for å innfri krav om innsparinger.

Men det viktigste var at Nato i det store og hele var organisert og strukturert for å drive operasjoner utenfor sitt eget område. I alle de årene Nato hadde vært i Bosnia, Kosovo og Afghanistan, var forsvaret i Europa blitt bygget ned. Beredskap, reaksjonstid, stridsevne, høyteknologisk krigføring for å forsvare egne land – alt dette var svekket. Dessuten hadde Nato liten oppmerksomhet rettet mot nye utfordringer, som Kina, cybersikkerhet og militariseringen av verdensrommet.

I kommandantboligen på Akershus tok gradvis et stort politisk prosjekt form. Skuta måtte snus. En hestekur var nødvendig, Natos organisasjon måtte omstilles, rustes opp og moderniseres. Kuttene kunne ikke fortsette, Nato trengte økte investeringer og flere folk for igjen å bli i stand til å løse sin kjerneoppgave: sikre freden og trygge vår felles sikkerhet.

En del av forberedelsene var å besøke noen viktige hovedsteder. En dag i slutten av juni ble jeg geleidet inn i Bundeskanzleramt i Tiergarten midt i Berlin. Angela Merkel inviterte meg inn på kontoret sitt. Vi drakk te, og hun tok seg av skjenkingen selv. Det var alltid fint å møte henne, vi hadde gjennom mange års samarbeid utviklet et nært og tillitsfullt forhold. Slik følte jeg det denne dagen også. Hun gratulerte, og jeg takket for støtten.

Merkel var dypt bekymret for det som skjedde i Ukraina og hvilke konsekvenser det kunne få for freden i Europa. Hun var den vestlige lederen som hyppigst var i kontakt med Moskva, og hun hadde hatt mange og lange samtaler med Vladimir Putin etter annekteringen av Krim. Kontakten med Russlands president hadde ikke dempet uroen hennes.

«Putin lever i sin egen verden», sa hun.

Hun snakket om hvilken avgjørende rolle Nato spiller for å holde USA og Europa sammen. Angela Merkel, som bodde i Øst-Tyskland før 1989, vet hva Nato har betydd. Vi gikk ut på terrassen, og der pekte hun over mot bydelen hvor hun hadde bodd. Hun sa noe hun hadde trukket fram ved tidligere anledninger også: «Man må være tålmodig når man venter på store endringer.» Det kunne virke lenge å bo bak Berlinmuren, under et autoritært ettpartistyre, uten frihet til å reise ut. Men det tok 28 år fra muren ble bygget til den ble revet. Du tror det er for alltid, men ingenting varer evig.

Merkel var opptatt av hvordan forholdet mellom USA og Europa utviklet seg.

«Amerikanerne er mektige, men jeg håper du ikke gjør alt de ber om», sa hun. «Det som er viktig Jens, er at USA ikke alltid får viljen sin.»

Merkel har en egen underfundighet og får fram et alvorlig poeng på en lett, nesten skjelmsk måte. Det lå både spøk og alvor i formaningen hennes. Jeg smilte og lovet henne at jeg ikke hadde til hensikt å føye meg etter USA i ett og alt.

Det var mye snakk om at USA var i ferd med å vende oppmerksomheten bort fra Europa, over mot Kina og Asia. Dette var en trend som hadde vært tydelig lenge og var blitt sterkere nå. Men så veldig bekymret for det transatlantiske samarbeidet og Europas posisjon i maktens sirkler i Washington, var Merkel ikke. Hun samarbeidet godt med president Obama.

Litt senere på sommeren befant jeg meg i en fluktstol på stranda i Villefranche på den franske rivieraen, rett øst for Nice. Jeg stirret dovent utover Middelhavet med en kald øl i hånden.

Jeg hadde møtt president François Hollande rett før. Som de fleste av sine landsmenn er han opptatt av det franske språk. Da Nato ble etablert i 1949, var fire av 12 medlemsland helt eller delvis fransktalende. Det er fortsatt fire fransktalende land i Nato, men antallet medlemsland har økt til 32, og dette gjør noe med språkets posisjon selv om fransk fortsatt er offisielt Nato-språk ved siden av engelsk.

Selv hadde jeg hatt tysk på skolen. Så vidt jeg visste, ville jeg bli den første generalsekretær i Nato som var blank i fransk. Jeg ville være imøtekommende overfor Hollande, så jeg fortalte ham at jeg skulle ta et franskkurs.

Jonas Gahr Støre var valgt til Arbeiderpartiets nye leder etter at jeg var blitt takket av på et ekstraordinært landsmøte tidligere på sommeren. «Skal du prøve å lære deg fransk!?» utbrøt han da han hørte om planene. Selv snakker Jonas språket flytende.

«Helt håpløst, du er sjanseløs», sa han.

Men jeg holdt løftet jeg hadde gitt Hollande, og meldte meg på et intensivt treukers kurs i regi av det velrenommerte Institut Français. Det innebar åtte timers undervisning hver dag, daglige lekser og forbud mot å snakke annet enn fransk så lenge man befant seg på skolens område.

Ingrid ble med, og vi fikk bo i en liten leilighet i Villefranche, som ligger idyllisk til innerst i en bukt på rivieraen. Den første dagen gikk vi opp til skolen, som holdt til i en praktfull villa oppe i åssiden med utsikt over byen og havet. Alle skulle deles inn i grupper etter forhåndskunnskaper. En etter en ble vi hentet inn til testen. Da det var min tur, ble jeg vist inn i et rom der tre lærere ventet. På flyet nedover hadde jeg pugget «jeg heter Jens», og «jeg er norsk» og et par andre enkle setninger som jeg nå liret av meg. De tre lærerne stirret uttrykksløst på meg.

Like etter forsvant Ingrid inn til en av gruppene for viderekomne. Jeg fikk beskjed om mitt nivå: «Débutant».

Jeg tok franskkurset alvorlig, det skal jeg ha. Møtte opp hver dag, holdt ut i åtte timer i sommervarmen og gjorde leksene mine. Men er man nybegynner, så er det en lang vei å gå før man behersker fransk sånn noenlunde.

Det var deilige dager, det er nesten umulig ikke å ha det bra på et sted som Villefranche om sommeren. På fritiden gikk Ingrid og jeg lange turer langs stranda, vi leide sykler og koste oss med nydelig mat. Men da kurset nærmet seg slutten, måtte jeg gjøre opp status. Noe hadde jeg lært, jeg kunne si noen enkle, sammenhengende setninger. Men jeg var langt fra der at jeg kunne bruke fransken til noe fornuftig. Det ville krevd mye mer innsats og tid jeg ikke hadde.

Der i fluktstolen trakk jeg konklusjonen. Jonas hadde rett.

Senere på sommeren var vi som vanlig på Hvaler. Ofte blir jeg litt rastløs i ferier, men enkelt utearbeid driver jeg gjerne med. Tirsdag 29. juli raket jeg kvist da Ingrid rundet hushjørnet og kom gående mot meg.

Jeg kunne med én gang se på henne at noe var galt. Hun ga meg mobilen uten å si noe. Camilla var i den andre enden. Hun sa: «Jens, Nini er død».

Camilla ringte fra Ninis leilighet. Hun hadde funnet henne der.

Ingrid og jeg så på hverandre. Hun tok raken ut av hendene mine, satte den opp mot husveggen og ga meg en lang klem. Så la hun armen rundt meg, og sammen gikk vi inn i huset.

Jeg fikk på meg rene klær og dro av gårde. Et par timer senere sto jeg i Ninis leilighet sammen med Camilla og Thorvald. Nini satt i en tynn silkenattkjole på en stol på kjøkkenet. Hun så fredfull ut. Jeg klappet henne forsiktig på kinnet og kjente at hun var kald. Frykten hadde gnaget i meg i lang tid, og nå hadde det skjedd. Lillesøsteren min var død.

Denne sommeren, mens jeg var i Frankrike, hadde jeg flere ganger ringt hjem til Nini. Hun tok ikke telefonen. Det gjorde meg litt urolig, men først og fremst trist. Det var ganske vanlig at hun ikke svarte. Som oftest var det et uttrykk for at hun var lei seg og ikke ville snakke med noen. Jeg bestemte meg for å dra hjem til henne når jeg var tilbake i Norge.

Da jeg noen dager senere ringte på døra hennes, svarte hun ikke. «Nini!» ropte jeg gjennom brevsprekken, men det var stille. Kanskje hadde hun gått ut en tur, kanskje var hun inne, men orket ikke lukke opp. Jeg hadde med noen smoothier, for jeg visste at hun slet med å få i seg næring. Dem ga jeg til en nabo som også tidligere hadde tatt imot mat til henne.

Nå sto Thorvald, Camilla og jeg på kjøkkenet hennes. Vi sa ikke så mye. Thorvald gråt. I mange år hadde han gitt det han maktet for å støtte og hjelpe yngstebarnet sitt. Jeg visste hvor sliten han hadde vært. All tiden han hadde brukt på Nini, all bekymringen. Nå var hun borte for alltid, han kunne ikke lete etter henne, det var ikke håp lenger, bare sorg.

I dagene som fulgte, kom det fine omtaler av Nini. Flere skrev nydelige minneord i avisene. Folk stoppet oss på gaten, de la ut meldinger på sosiale medier og fortalte oss hva Nini hadde betydd. Det kan være slitsomt å være en offentlig familie, men det er en gave å oppleve så mye varme og omtanke fra kjente og ukjente.

Uranienborg kirke var stappfull da kirkeklokkene ringte om formiddagen den 18. august. Regnet silte.

«En storebror skal beskytte lillesøsteren sin», sa jeg i talen min. «Jeg prøvde å passe på deg. Det gjorde Thorvald, Camilla og mange andre også. Men dødens makt ble for sterk.»

Vi bar ut kisten. Hvite liljer og roser lå ut over lokket. Sønnen min gikk rett foran meg. Med blikket hardt festet på ryggen hans, bar jeg kisten forbi alle de tause benkeradene og ut til den ventende bårebilen.

I dagene etter bisettelsen begynte Camilla og jeg så smått å rydde i leiligheten hennes. Den vitnet om hvor vanskelig Ninis liv hadde vært. Mye rot og spor etter en tilværelse med rus. Men vi fant også vakre ting. Gjenstander, bilder og brev hun hadde spart på, og som nå ble fine minner.

Jeg kommer aldri til å forstå fullt ut hvorfor det gikk som det gikk. Nini og jeg bodde på samme rom og delte køyeseng. Jeg sov oppe, hun nede. Samme familie, samme skole, mange av de samme vennene. Likevel ble livsløpene våre så ulike.

Ninis liv ble ufullendt, hun hadde mange evner hun ikke fikk brukt, så mye potensial som aldri ble forløst, selv om vi alltid hadde hatt et håp om at hun skulle klare å få et bedre og rikere liv. Samtidig merket jeg hvordan frykten for døden slapp taket nå som hun var gått bort. En underlig dobbelthet, sorg og savn – men også lettelse.

Vakre, poetiske Nini som kunne trylle fram små, bevegende ord og setninger, som kunne lage de mest praktfulle kort med den nydelige håndskriften sin. Som ung tegnet og laget hun fine keramikkfigurer. En av dem fant jeg mens vi ryddet leiligheten hennes. På den sto det: «Fly, ville vinge, fly.»

Ingrid og jeg var mye sammen med Thorvald i tiden etter bisettelsen. Han satte pris på det, men var samtidig opptatt av at livet måtte gå videre, og at jeg måtte forberede meg til oppgavene som ventet. Langsomt måtte jeg få på plass en slags hverdag, en normalitet i alt det unormale. Jeg skulle reise til Wales for å være gjest på Natos toppmøte 4. og 5. september.

Dette var første gang Natos stats- og regjeringssjefer skulle samles siden verden var blitt drastisk forandret på få måneder. Krigene i Syria og Ukraina dannet et dystert bakteppe. I juli var et malaysisk passasjerfly på vei fra Amsterdam til Kuala Lumpur skutt ned over Øst-Ukraina, og raketten ble avfyrt fra et område kontrollert av russisk-støttede separatister. Flere av dem som senere ble dømt av en nederlandsk domstol, var russiske agenter. 298 mennesker ble drept. Tragedien forsterket følelsen av utrygghet og fare.

På toppmøtet møtte jeg igjen president Barack Obama. Sammen gikk vi gjennom de viktigste sakene. Begge var vi dypt urolige for konsekvensene av Russlands ulovlige annektering av Krim og militære inngripen i Øst-Donbas. Det var åpenbart at Nato måtte styrkes, og at Ukraina måtte få mer støtte. USA og Obama var på dette tidspunktet mot våpenhjelp fordi det kunne trappe opp konflikten til et nivå vi ikke var beredt til å håndtere. Han var opptatt av at vi ikke skapte falske forhåpninger, og mente at Ukraina var viktigere for Russland enn for Vesten. Derfor var Moskva villig til å ofre mer enn oss.

Budskapet var at vi måtte gi omfattende politisk og økonomisk støtte til Ukraina, ikke massiv militær bistand. Til gjengjeld måtte Nato ruste opp for å sikre at Moskva ikke gikk videre og truet Nato-allierte. Spesielt var Obama opptatt av at europeiske Nato-land og Canada økte sine forsvarsbudsjetter. Slik det var nå, kunne det ikke fortsette. USAs forsvarsutgifter utgjorde godt over 70 prosent av Nato-landenes totale utgifter til forsvar. «Dette er ikke rettferdig og er i lengden ikke mulig å forsvare overfor amerikanske skattebetalere», sa han.

Dette var et tema med dype røtter. Amerikansk misnøye med byrdefordelingen var nesten like gammel som alliansen selv. Nato states are not paying their fair share, klaget president John F. Kennedy til sitt nasjonale sikkerhetsråd allerede i 1963.

Nå ønsket Obama et vedtak fra Wales-toppmøtet om en mer rettferdig byrdefordeling. «Vi må ha et tydelig vedtak, men enda viktigere, vi må ha handling. Jeg stoler på at du ordner dette, Jens», sa Obama med glimt i øyet. Jeg smilte og sa ja, men var høyst usikker på om jeg kunne leve opp til forventningene.

Under møtet introduserte Anders Fogh Rasmussen meg som Natos neste generalsekretær. Statsminister David Cameron sa også noen ord, og han slo an en lett tone. «Jeg har stor tro på kontinuitet. Nå får vi en slank og veltrent, tidligere skandinavisk statsminister til å etterfølge en annen slank og veltrent, tidligere skandinavisk statsminister», sa han. Fogh Rasmussen var kjent for å ta på seg joggeskoene straks det bød seg en anledning. De første livvaktene hans i Nato ble byttet ut fordi han løp fra dem. Det problemet ville de ikke få med meg.

I møtet med de andre stats- og regjeringssjefene presset Obama hardt på i spørsmålet om byrdefordeling. Free riders, kalte han land med lave forsvarsutgifter, som satte sin lit til amerikansk militærhjelp i en krisesituasjon. Europeerne og kanadierne ønsket minst mulig forpliktelse og ingen tallfesting. Til slutt ga de etter for presset og gikk med på at alle skulle bruke to prosent av sitt bruttonasjonalprodukt på forsvar.

Slutterklæringen var likevel preget av kompromiss: […] allies aim to move towards the 2 % guideline within a decade.Vurdert som et juridisk dokument gir så ulne formuleringer mange smutthull for å komme seg unna forpliktelsen om å «bevege seg mot målet». Men den politiske realiteten var en ganske annen, og den var avgjørende. Det ble gitt et løfte om å øke forsvarsbevilgningene vesentlig, og USA forventet at Europa og Canada innfridde.

Jeg innså at militær opprustning og økte forsvarsbudsjetter var noe jeg kom til å måtte arbeide mye med i tiden framover. Alliansen foretok et taktskifte.

